钦定古今图书集成/明伦汇编/氏族典/第129卷 > 陈振豪
## 钦定古今图书集成/明伦汇编/氏族典/第129卷 > 陈振豪

按《无锡县志》：“振豪，字子出，万历四十七年进士。除萧
山知县，迁刑部主事。以审刘铎事忤魏珰，左迁。后起
户部员外郎，出守南阳。始至，击土贼白石鲁和尚于
舞叶间，歼之。宗室永寿王府典仗吕调阳奸部军妻
而杀其夫，振豪杖调阳，正其罪。王遂以是衔振豪。是
时河北贼警日亟，振豪时摄道事，募兵协守南阳，十”
三城皆完。王以振豪数违令旨有功，益憾之。既讦振
豪干没修城工银，按治不实，得旨“镌级。”又奏杖吕调
阳事，诏逮振豪系狱。久之，王以他不法事夺爵，锢高
墙，振豪乃得释归。